钦定古今图书集成/历象汇编/庶征典/第101卷 > 春秋四传 > 《陆浑山火和皇甫湜用其韵》韩愈
## 钦定古今图书集成/历象汇编/庶征典/第101卷 > 春秋四传 > 《陆浑山火和皇甫湜用其韵》韩愈

皇甫补官古贲浑，时当元冬泽干源。山狂谷很相吐
吞，风怒不休何轩轩。摆磨出火以自燔，有声夜中惊
莫原。天跳地踔颠乾坤，赫赫上照穷崖垠。截然高周
烧四垣，神焦鬼烂无逃门。三光弛隳不复暾，虎熊麋
猪逮猴猿，水龙鼍龟鱼与鼋。鸦䲭雕鹰雉鹄鶤。鲟鱼
煨熝孰飞奔，祝融告休酌卑尊。错陈齐玫辟华园，芙
蓉披猖塞鲜繁。千钟万鼓咽耳喧，攒杂啾。沸，篪埙，
彤幢，绛旃，紫纛旛。炎官热属，朱冠裈髹其肉，皮通，䏶
臀，颓胸，垤腹，车掀辕，缇颜，韎股，豹两鞬。霞车，虹靷，日
毂。轓丹蕤縓，盖绯翻。红帷赤幕罗脤膰。衁池波风
肉陵屯，谽谺钜壑颇黎盆。豆豋五山瀛四樽，熙熙釂
酬笑语言。雷公擘山海水翻，齿牙嚼啮舌《反电光》，
《磹，赪》目。顼冥收威避元根。斥弃舆马背厥孙，缩
身潜喘拳肩跟。君臣相怜加爱恩，命黑螭侦焚其元。
天关悠悠不可援，梦通上帝《血面论》，侧身欲进叱于
阍。帝肠九河湔涕痕。又诏巫阳反其魂，徐命之前问
何冤。火行于冬古所存，我如禁之绝其飧。女丁妇壬
传世婚，一朝结仇奈后昆。时行当反慎藏蹲，视桃著
花可小骞。月及申酉利复怨，助汝五龙从九鲲。溺厥
邑囚之昆仑。皇甫作诗止睡昏，辞夸出真遂上焚。要
余和增怪又烦，虽欲悔舌不可扪。

《史记·周本纪》：“武王东观兵，至于孟津，既渡，有火自上
复于下，至于王屋，流为乌，其色赤，其声魄云。”

《韩诗外传》：晋平公之时，藏宝之台烧，士大夫闻，皆趋
车驰马救火，三日三夜乃胜之。公子晏子独束帛而
贺曰：“甚善矣！”平公勃然作色曰：“珠玉之所藏也，国之
重宝也，而天火之，士大夫皆趋车走马而救之，子独
束帛而贺，何也？有说则生，无说则死。”公子晏子曰：“何
敢无说！臣闻之，王者藏于天下，诸侯藏于百姓，商贾
藏于箧匮。今百姓之于外，裋褐不蔽形，糟糠不充口，
虚耗而赋敛无已，收大半而藏之台，是以天火之。且
臣闻之：昔者桀残贼海内，赋敛无度，万民甚苦，是故
汤诛之，为天下戮笑。今皇天降灾于藏台，是君之福
也，而不自知变悟，亦恐君之为邻国笑矣。”公曰：“善。自
今已往，请藏于百姓之间。《诗》曰：‘稼穑维宝，代食维好’。”
《左传》襄公三十年：“或叫于宋太庙曰：‘嘻嘻出。出，鸟鸣
于亳社，如曰嘻嘻’。”甲午，宋大灾。宋伯姬卒，待姆也。
昭公九年夏四月，陈灾。郑裨灶曰：“五年陈将复封，封
五十二年而遂亡。”子产问其故，对曰：“陈，水属也。火，水
妃也，而楚所相也。今火出而火，陈逐楚而建陈也。妃
以五成，故曰五年。”

哀公三年夏五月辛卯，司铎火。火逾公宫。桓僖灾，救
火者皆曰：“顾府。”南宫敬叔至，命周人出御书俟于宫，
曰：“庀女而不在，死于服。”景伯至，命宰人出《礼书》以待
命。命不共，有常刑。校人乘马，巾车脂辖。百官官备，府
库慎守。官人肃给，济濡帷幕。郁攸从之，蒙葺公屋。自
太庙始。外内以悛，助所不给，有不用命，则有常刑，无
赦。公父文伯至，命校人驾乘车。季桓子至，御公立于
象魏之外。命救火者，伤人则止，财可为也。命藏《象魏》，
曰：“旧章不可亡也。”富父槐至，曰：“无备而官办者，犹拾
沈也。”于是乎去表之槁，道还公宫。孔子在陈，闻火，曰：
“其桓僖乎！”

《孔子家语》：孔子在齐，舍于外馆，景公造焉。宾主之辞
既接，而左右白曰：“周使适至，言先王庙灾。”景公复问：
“‘灾何王之庙也’？孔子曰：‘此必釐王之庙’。”公曰：“何以知

之饰，宫室崇竣，舆马奢侈，而弗可振，故天殃所宜加
其庙焉。以是占之为然。”公曰：“天何不殃其身而加罚
其庙也？”孔子曰：“盖以文武故也，若殃其身，则文武之
嗣无乃殄乎？故当殃其庙以彰其过。”俄顷，左右报曰：
“所灾者，釐王之庙也。”景公惊起，再拜曰：“善哉，圣人之
智过人远矣！”

孔子在陈，陈侯就之，燕游焉。行路之人云：鲁司铎灾
及宗庙，以告孔子。子曰：“所及者，其桓、僖之庙。”陈侯曰：
“何以知之？”子曰：“《礼》，祖有功而宗有德，故不毁其庙焉。
今桓、僖之亲尽矣，又功德不足以存其庙而不毁，是
以天灾加之。”三日，鲁使至问焉，则桓、僖也。陈侯谓子
贡曰：“吾乃今知圣人之可贵。”对曰：“君今知之可矣，未
若专其道而行其化之善也。”

孔子为大司寇，国厩焚，子退朝而之火所，乡人有自
为火来者，则拜之，士一，大夫再。子贡曰：“敢问何也？”孔
子曰：“其来者，亦相吊之道也。吾为有司，故拜之。”
《韩子》鲁烧积泽，天大风，火南倚，恐烧国，哀公惧，自将
众趣而救火。左右无人，尽逐兽，不救火，乃召问仲尼。
仲尼曰：“夫逐兽者乐而无罚，救火者苦而无赏，此火
所以”不救也。事急不及以罚，救火者尽赏之，则举国
不足以赏于民。请徒行罚。乃下令曰：“不救火者，比降
火之罪。”令下未遍，火已灭矣。

《说苑》：魏文侯御廪灾。文侯素服辟正殿五日，群臣皆
素服而吊，公子成父独不吊。文侯复殿，公子成父趋
而入贺曰：“甚大善矣，夫御廪之灾也！”文侯作色不悦
曰：“夫御廪者，寡人宝之所藏也。今火灾，寡人素服辟
正殿，群臣皆素服而吊，至于子大夫而不吊，今已复
辟矣，犹入贺何为？”公子成父曰：“臣闻之，天子藏于四
海之内，诸侯藏于境内，大夫藏于其家，士庶人藏于
箧椟。非其所藏者，不有天灾，必有人患。今幸无人患，
乃有天灾，不亦善乎？”文侯喟然叹曰：“善。”

《汉书汲黯传》：“黯为谒者，河内失火，烧千馀家，上使黯
往视之，还报曰：‘家人失火，屋比延烧，不足忧。臣过河
内，河内贫人伤水旱，万馀家或父子相食。臣谨以便
宜持节发河内仓粟，以赈贫民，请归节，伏矫制罪。上
贤而释之’。”

《武帝内传》：“太初元年十一月乙酉，天火烧柏梁台。《真
形图》《灵飞经》录十二事。《灵光经》及自撰所受，凡十四
卷，并函，并失王母。”当知武帝既不从训，故火灾耳。
《汉书·王莽传》：“霸桥灾，数千人，以水沃救不灭。莽恶之，
下书曰：‘夫三皇象春，五帝象夏，三王象秋，五伯象冬。
皇王，德运也。伯者，继空续乏，以成历数，故其道驳。惟
长’”安御道多以所近为名。迺二月癸巳之夜，甲午之
辰，火烧霸桥，从东方西行，至甲午夕，桥尽火灭。大司
空行视考问，或云“寒民舍居桥下，疑以火自燎，为此
灾也。”其明旦，即乙未立春之日也。予以神明圣祖黄
虞遗统受命至于地皇四年，为十五年，正以三年终
冬，绝灭霸驳之桥，欲以兴成新室，统壹“长存之道也。
又戒此桥空东方之道。今东方岁荒民饥，道路不通，
东岳太师亟科条，开东方诸仓脤，贷穷乏，以施仁道。
其更名霸馆为长存馆”，霸桥为长存桥。孝平后，王莽
女，有节操。及汉兵诛莽，燔烧未央宫，后曰：“何面见汉
家？”因自投火而死。汉兵围王莽，城中少年房朱、张鱼
等恐见虏掠，私烧作室门，呼曰：“反虏王莽，何不出火
及掖庭？”莽避火宣室前殿，火辄随之。

《列女传》：梁节姑，其室失火，兄子与己子在内，欲取兄
子辄得，己子火盛，不得复入。妇人曰：“梁国岂可户告
人晓耶？被不义之名，何面目以见兄弟家人哉！”遂赴
火而死。

《后汉书刘昆传》：“昆为江陵令，时县连年火灾，昆辄向
火叩头，多能降雨止风。征拜议郎，稍迁侍中、弘农太
守。先是，崤渑驿道多虎灾，行旅不通。昆为政三年，仁
化大行，虎皆负子渡河。帝闻而异之。二十二年，征代
杜林为光禄勋。诏问昆曰：‘前在江陵，反风灭火；后守
弘农，虎北渡河。行何德政而致是事’？昆对曰：‘偶然耳’。”
左右皆笑其质讷。帝叹曰：“此乃长者之言也。”顾命书
诸策焉。

《廉范传》：范迁蜀郡太守，其俗尚文辩，好相持短长，范
每厉以淳厚，不受偷薄之说。成都民物丰盛，邑宇逼
侧，旧制禁民夜作以防火灾，而更相隐蔽，烧者日属。
范乃毁削先令，但严使储水而已。百姓为便，乃歌之
曰：“廉叔度，来何暮？不禁火，民安作，平生无襦今五绔。”
《郅恽传》：恽再迁长沙太守。先是长沙有孝子古，初遭
父丧，未葬，邻人失火。初匍匐柩上，以身捍火，火为之
灭恽。甄异之，以为“首举。”

《郭宪传》：宪建武七年，代张堪为光禄勋，从驾南郊，宪
在位，忽面向东北，含酒三潠，执法奏为不敬，诏问其
故，宪对曰：“齐国失火，故以此厌之。”后齐果上火灾，与
郊同日。

《樊英传》：“英字季齐，南阳鲁阳人也。少受业三辅，习京氏《易》，兼明五经，又善风角筭《河》《洛》七纬，推步灾异，隐
于壶山之阳。受业者四方而至，州郡前后礼请，不应。
公乡举贤良方正有道，皆不行。尝有暴风从西方起，
英谓学者曰：‘成都市火甚盛。因含水西向漱之，乃令
记其日时，客后有从蜀来，云是日大火，有黑云卒从’”
东起，须臾大雨，火遂得灭，于是天下称其艺术。
《东观汉记》：“梁鸿牧豕长安上林苑中，失火，延及人家，
问所烧财物，悉推豕偿之。其主言少，鸿愿以身作，躬
执其勤。”

《后汉书孝义传》：“蔡顺母年九十以寿终，未及得葬，里
中灾火将逼其舍，顺抱伏棺柩，号哭叫天，火遂越烧
他室。”

《郎𫖮传》：“觊字雅光，北海安丘人也。父宗，字仲绥，学京
氏《易》，善风角星筭，六日七分，能望气占候吉凶，常卖
卜自奉。安帝征之，对策为诸儒表。后拜吴令。时卒有
暴风，宗占之，京师当有大火，记识时日。遣人参候，果
如其言。诸公闻而表上，以博士征之。宗耻以占验见
知闻，征书到，夜悬印绶于县庭而遁去，遂终身不仕。”
《郑元别传》：元年十七，在家见大风起，诣县曰：“某时当
有火灾，宜祭爟禳。广设禁备。时火果起，而不为害。”
《异苑》：中书令纪元龙，管辂乡里人也。辂在田舍，尝候
远邻主人，苦频失火，辂卜教使明日于南陌上，当有
一角巾诸生，驾黑牛，故车来，必引留，为设宾主，此能
消之。后果有此生来，元龙因留之宿生有急求去，不
听，遂留。当宿意大不安，以为图己。主人罢入，生乃持
刀出门外，倚两薪积间，侧立假寐。忽有一物直来过
前，状如兽，手中持火，以口吹之。生惊，举刀斫便死。视
之则狐。自是主人不复有灾。

《拾遗记》：糜竺用陶朱计术，日益亿万之利，货拟王家，
有宝库千间。竺性能赈生恤死，家内马屋仄，有古冢，
有伏尸，夜闻涕泣声。竺乃寻其泣声之处，忽见一妇
人袒背而来，诉云：“昔汉末妾为赤眉所害，叩棺见剥，
今袒在地，羞昼见人，垂二百年，今就将军乞深埋，并
弊衣以掩形体。”竺许之，即命为棺椁，以青布为衣衫，
置于冢中。设祭既毕，历一年馀，行于路西，忽见前妇
人所著衣，皆是青布，语竺曰：“君财宝可支一世，合遭
火厄。今以青芦杖一枝，长九尺，报君棺椁衣服之惠。”
竺挟杖而归。所住邻中，常见竺家有青气，如龙蛇之
形。或有人谓竺曰：“将非怪也。”竺乃疑此异，问其家僮，
云“时见青芦杖自出门间，疑其神，不”敢言也。竺为性
多忌，信厌术之事，有言中忤，即加刑戮，故家僮不敢
言。竺货财如山，不可筭计，内以方诸盆缾，设大珠如
卵，散满于庭，谓之宝庭，而外人不得窥。数日，忽青衣
童子数十人来云：“糜竺家当有火厄，万不遗一，赖君
能恤敛枯骨，天道不辜君德，故来禳却此火，当使财
物不尽，自今已后，亦宜防卫。”竺乃掘沟渠，周绕其库。
旬日火从库内起，烧其珠玉十分之一，皆是阳燧旱
燥，自能烧物。火盛之时，见数十童子来扑火，有青气
如云，覆于火上，即灭。童子又云：“多聚鹳鸟之类，以禳
火灾，鹳能巢于水上也。”家乃收䴔䴖数千头，养于池
渠中以厌火。竺叹曰：“人生财限，不得盈溢，惧为身之
患害。”时三国交锋，军用万倍，乃输其宝物车服以助
先主。黄金一亿斤，锦绣毡罽，积如丘垄，骏马万疋。及
蜀破后，无复所有，饮恨而终。

《晋书愍懹太子传》：太子遹，字熙祖，惠帝长子也。宫中
尝夜失火，武帝登楼望之，太子时年五岁，牵帝裾入
暗中，帝问其故，太子曰：“暮夜仓卒，宜备非常，不宜令
照见人也。”由是奇之。

《张华传》：“华字茂先，武库火，华惧，因此变作，列兵固守，
然后救之，累代之宝，及汉高斩蛇剑、王莽头、孔子履
等，尽焚焉。”

《刘聪载记》：“聪所居螽斯则百堂灾，焚其子会稽王衷
已下二十有一人。聪闻之，自投于床，哀塞气绝，良久
乃苏。”

《石季龙载记》：“季龙死，石遵杀石世而自立。暴风拔树，
震雷雨雹，大如盂，升太武晖华殿灾，诸门观阁荡然。
其乘舆服御，烧者大半。光焰照天，金石皆尽，火月馀
乃灭。”

《何琦传》：“琦丁母忧，居丧泣血，杖而后起，停柩在殡，为
邻火所逼，烟焰巳交，家乏僮使，计无从出，乃匍匐抚
棺号哭，俄而风止火息，堂屋一间免烧。其精诚所感
如此。”

《佛图澄传》：澄尝与季龙升中台，澄忽惊曰：“变变，幽州
当大灾。”仍取酒噀之，久而笑曰：“救已得矣。”季龙遣验，
幽州云：尔日火从四门起，西南有黑云来，骤雨灭之，
雨亦颇有酒气。

《前赵录》：“刘殷曾祖母柩在殡，西，邻失火，风飙甚盛，殷
夫妇叩头，火遂烧东家。”

《晋书庾亮传》：“亮镇武昌，夜半望之，见城内有数炬火
从城上出，如大车状，白布幔覆，与火俱出城东北行，

烧一家，斩五部都督。”

《异苑》：隆安中，吴兴有人年可二十，自号圣公，姓谢，死
巳百年，忽诣陈氏宅，言“是己旧宅，可见还，不尔烧汝。”
一夕火发荡尽，因有鸟毛插地，绕宅，周匝数重，百姓
乃起庙。

《幽明录》：“义熙五年，彭城刘澄常见鬼。及为左卫司马，
与将军巢营廨宇相接。澄夜相就坐语，见一小儿赭
衣，手执赤帜，团团似芙蓉花。数日，巢大遭火。”

《异苑》：“晋义熙十一年，京都火灾大行，吴界尤甚。火防
甚峻，犹自不绝。时王弘守吴郡，昼坐厅视事，忽见天
上有一赤物下，状如信幡，遥集南人家屋上，须臾火
遂大发。弘知天之灾，故不罪始火之家，识者知晋室
微弱之象也。”

《南齐书》：永元二年冬，京师民间相惊，云当行火灾。南
岸人家往往于篱间得布火缠者，云“公家以此禳之。”
《褚渊传》：“渊性和雅，有器度，不妄举动。宅尝失火，烟焰
甚逼，左右惊扰，渊神色怡然，索轝来徐去。”

《傅琰传》：“琰迁尚书右丞，遭母丧，居南岸，邻家失火，延
烧琰屋，琰抱柩不动，邻人竞来赴救，乃得俱全。琰股
髀之间，已被烟焰。”

《梁书乐蔼传》：蔼性公强，居宪台甚称职。长沙宣武王
将葬，而车府忽于库火油络，欲推主者。蔼曰：“昔晋武
库火，张华以积油，万石必然。今库若有灰，非吏罪也。”
既而检之，果有积灰，时称其博物弘恕焉。

《南史陈武帝本纪》：永定二年：“初，侯景之平也，太极殿
被焚。承圣中，议欲营之，独阙一柱。秋七月，有樟木大
十八围，长匹丈五尺，流泊陶家后。诸监军邹子度以
闻。诏中书令沈众兼起部尚书，构太极殿。”

《陈后主本纪》：“后主荒于酒色，坐床头而火起，乃自卖
于佛寺为奴以禳之。于郭内大皇佛寺起七层塔，未
毕，火从中起，飞至石头，烧死者甚众。”

《魏书灵征志》：“高宗五年春三月，肥如城内大火，官私
卢舍焚烧略尽，唯有东西二寺佛图像舍，火独不及
孝静。武定二年冬，汾州西河北山有火，潜行地下，热
气上出。”

《伽蓝记》：“广陵王即皇帝位，封长广为东海王，世隆加
仪同三司尚书，今乐平王，馀官如故。赠太原王相国、
晋王，加九锡，立庙于芒岭首阳上旧有周公庙，世隆
欲以太原王功比周公，故立此庙。庙成，为火所灾，有
一柱焚之不尽。后三日雷雨，震电霹雳击为数段，柱
下石及庙瓦皆碎于山下。”

《旧唐书五行志》：“则天时，建昌王武攸宁置内库，长五
百步，二百馀间，别贮财物以求媚。一夕为天灾所燔，
玩好并尽。”

《唐书武承嗣传》：“自承嗣、三思罢政事，间一年攸宁。三
思复当国，置勾使，苛取民赀产，毁族者凡十七八，呼
天自冤。业筑大库百馀舍，聚所得财，一昔火，不遗一
钱。”

《姚璹传》：“证圣初，加秋官尚书。明堂火后欲避正殿，应
天变。璹奏：此人火，非天灾也。昔宣榭火，周世延；建章
焚，汉业昌。且弥勒成佛，七宝台须臾散壤。圣人之道，
随物示化，况明堂布政之宫，非宗庙，不宜避正殿，贬
常礼。”左拾遗刘承庆曰：“明堂所以宗祀，为天所焚，当
侧身思过，振除前犯。”璹挟前语以倾后意。后乃更御
端门大酺，燕群臣与相娱乐，遂造天枢，著己功德，命
璹为使董督之。功费浩广，见金不足，乃敛天下农器，
璹以功赐爵一级。
《耳目记》：唐开元二年，衡州五月频有火灾，其时人尽
皆见物大如瓮，赤如灯笼，所指之处，寻而火起，百姓
咸谓之“火殃。”

《剧谈录》：朱泚之乱，德宗皇帝车驾出幸奉天，是时沿
边藩镇皆已举兵扈跸，泚自率凶渠直至城下，有西
明寺僧陷在贼中，性甚机巧，教泚造攻城云梯，其高
九十馀尺，上施板屋楼橹，可以下瞰城中。浑中令李
司徒奏曰：“贼锋既盛，云梯又壮，若纵之诚恐不能御，
及其尚远，请以锐兵挫之。”遂率王师五千，列阵而出。
于时束蕴居后约，战酣而燎，风势不便，火不能举。二
公酹酒抗词，拜空而祝：“天道助顺，至圣感神。泚贼包
藏祸心，窃弄凶器，敢以狂孽，来犯乘舆。今拥众胁君，
将逼城垒。瑊等誓输忠节，志殄妖氛，若社稷再兴，威
灵未泯，当使云梯就爇，逆党冰销。”于是词情慷慨，人
百其勇。俄而风势遽回，鼓噪而进，火烈飙骇，烟埃涨
天，梯烬卒奔，贼遂退衄。德宗皇帝御楼以观，中外咸
称“万岁。”及克复京国，二公勋绩为首，宠锡茅土，铭镂
钟鼎，匡扶社稷，终始一致。其后李司徙有子四人，皆
至部节制，忠烈荣耀，于今蔼然。

陆游《南唐书？烈祖纪》：“吴越国大火，焚其宫室帑藏甲
兵几尽，将帅皆言乘其弊可以得志，帝一切不听，遣
使厚持金币唁之。”

《卢文进传》：“润州市大火，文进使马步使救之，益炽。文进怒，自出府门斩马步使，传声而火止，人皆异之。”
《五代史锺传传》：“唐以洪州为镇南军，拜传节度使。江
夏伶人杜洪者，亦据鄂州，杨行密屡攻之，洪颇倚传
为首尾。久之，洪败死。是时危全讽、韩师德等分据抚、
吉诸州，传皆不能节度，以兵攻之，稍听命。独全讽不
能”下，乃自率兵围其城。城中夜光起，诸将请急攻之。
《传》曰：“吾闻君子不迫人之危。”乃扫地祭天，向城再拜，
祝曰：“全讽不降，非民之罪，愿天止火。”全讽闻之，明日
乃亦听命，请以女妻传。子匡时。

《南唐近事》：周业为左街使，信州刺史本之子也，与刘
郎素有隙。刘郎，长公主婿，时为禁帅。无何，昇元中，金
陵告灾，业方潜饮人家，醉不能起。有闻上者，上顾亲
信施仁望曰：“率卫士十人诣灾所，见其驰救则释，不
然，就戮于床。”仁望既往，亟使召业家语之。业大怖，衣
女服奔见仁望，仁望恕之，洎火息复命。会刘郎先至，
亦将白灾事，仁望揣刘意不能蔽业，又惧与之偕罪，
计出仓卒，遽排刘越次见上曰：“火不为灾，业诚如圣
旨。”上曰：“戮之乎？”仁望曰：“业父本方临敌境，臣未敢即
时奉诏。”上抚几大悦曰：“几误我事。”仁望自此大获奖
用，业乃全恕。

《册府元龟》：“王殷为邺都留守，入觐，有震主之势。太祖
乃命杀之。是岁，邺城寺钟悬绝而落，火光出幡竿之
上。”

“史弘肇为侍卫亲军都督指挥使，其第数有怪异。尝
一日于阶砌隙中，有烟气蓬勃而出祸，前二日昧爽，
有星落于弘肇前三数步，如迸火而散，俄而被诛。”
《十国春秋吕师道传》：“师道嫁女于扬都，资装甚厚，使
家人送之。夜泊竹篠江上，有道人忽跃入舟中，穿舟
而过，随其所经，火即大发，复越后舫，火亦从之。惟一
婢”燎发尺许，人与舟了无所损，道士亦复不见。
《楚高郁传》：辰州民向氏者，因爇火烧起一龙，四面风
雷急雨，不能扑灭。寻为煨烬，而角不化，莹白如玉。向
氏宝而藏之，郁以价强取之。有术士曰：“高司马其祸
乎？安用不祥之物以速戾？”未几遂被诛。郁后于阴晦
之日，多见形为祟。

《宋史吴越钱氏世家》：周显德五年夏四月，杭州灾，府
舍悉为煨烬，将延及仓庾。俶命酒祝曰：“食为民天，若
尽焚之，民命安仰？”火遂止。世宗闻之，遣内侍赍诏恤
问。

《楚王元佐传》：元佐进封楚王。初，秦王廷美迁涪陵，元
佐独申救之。廷美死，元佐遂发狂，至以小过操梃刃
伤侍人。雍熙二年，疾少间，帝喜，为赦天下。重阳日内
宴，元佐疾新愈，不与诸王宴归暮过元佐，元佐恚曰：
“若等侍上宴，我独不与，是弃我也。”遂发忿被酒，夜纵
火焚宫。诏遣御史捕元佐诣中书劾问，废为庶人，均
州安置。宰相宋琪率百官三上表，请留元佐京师，行
至黄山，召还，废居南宫。

《钱氏世家》：太平兴国三年，俶再入觐，惟治又权国事。
一夕，厩中火，惟治率兵临高下视，令亲信十数辈仗
剑申令，“敢后顾者斩。”顷之火息。

《石林燕语》：陈希夷将终，密封一缄，付其弟子，使候其
死。上之既死，弟子如其言入献。真宗发视，无他言，但
有“慎火停水”四字而已。或者以为道家养生之言，而
当时皆以为意在国事，无以是解者。已而祥符间，禁
中诸处数有大火，遂以为先告之验。上以军营所聚，
居尢所当戒，乃令诸校悉书之门，故今军营皆揭此
四字。

《宋史王旦传》：宫禁火灾，旦驰入，帝曰：“两朝所积，朕不
妄费，一朝殆尽，诚可惜也。”旦对曰：“陛下富有天下，财
帛不足忧，所虑者，政令赏罚之不当。臣备位宰府，天
灾如此，臣当罢免。”继上表待罪，帝乃降诏罪己，许中
外封事言得失。后有言荣王宫火所延，非天灾，请置
狱劾。当坐死者百馀人，旦独请曰：“始火时，陛下已罪，
已诏天下，臣等皆上章待罪。今反归咎于人，何以示
信？且火虽有迹，宁知非天谴耶？”当坐者皆免
国老《谈苑》王旦在中书祥符末，内帑灾，缣帛几罄，三
司使林特请和市于河外，草三上，旦悉抑之。顷而，特
率属僚诉于宰府，旦徐曰：“琐微之帛，固应自至，奈何
彰国弱于四方。”居数日，外贡并集，受帛四百万盖旦
先以密符督之也。

《宋史蒋堂传》：堂为御史，禁中火，有司请究所起，多引
宫人属吏。堂言：“火起无迹，安知非天意也？陛下宜修
德应变，有司乃欲归咎宫人以属吏，何求不可而遂
赐之死，是重天谴也。”诏原之。

《范雍传》：“雍迁给事中，玉清昭应宫灾，章献太后泣对
大臣曰，先帝竭力成此宫，一夕延燎几尽，惟一二小
殿存尔。雍抗言曰，不若悉燔之也。先朝以此竭天下
之力，遽为灰烬，非出人意。如因其所存，又将葺之，则
民不堪命，非所以畏天戒也。时王曾亦止之，遂诏勿
葺。”

《陈希亮传》：希亮知鄠县，巫觋岁敛民财祭鬼，谓之春斋，否则有火灾。民讹言有绯衣三老人行火，希亮禁
之，民不敢犯，火亦不作。毁淫祠数百区，勒巫为农者
七十馀家。及罢去，父老送之出境，泣曰：“公去，我绯衣
老人复出矣。”

《刘永年传》：“永年知代州。契丹取西山木，积十馀里，辇
载相属于路，前守不敢遏，永年遣人焚之，一夕，尽上
其事，帝称善。契丹移檄捕纵火盗，永年曰：‘盗固有罪，
然发在我境，何预汝事’？乃不敢复言。”

《张美传》：美为大内部署，一日方假寐，忽觉心动，遽惊
起行视宫城中，少顷内酝署火起，既有备即扑灭之。
《李清臣传》：清臣字邦直，魏人也。七岁知读书，日数千
言，暂经目辄诵，稍能献为文章。客有从京师来者，与
其兄谈佛寺火，清臣从傍应曰：“此所谓灾也，或者其
蠹民已甚，天固儆之耶。”因作浮图灾解。兄惊曰：“是必
大吾门。”

《吕夷简传》：夷简同中书门下平章事，集贤殿大学士，
景灵宫使。玉清照应宫灾，太后泣谓大臣曰：“‘先帝尊
道奉天而为此，今何以称遗旨哉’？夷简意其将复营
构也，乃推《洪范》灾异以谏，太后默然。”

《遵尧录》：天圣七年，玉清昭应宫灾，帝以守卫者不谨
所致，诏付御史台推劾，皆欲戮之。御史中丞王晓上
疏曰：“昔鲁、僖二宫灾，孔子以为僖等亲尽当毁。汉辽
东高庙灾，及高园便殿灾，董仲舒曰：‘高庙不当居陵
旁，故天灾’。今玉清之兴，不合经义，先帝信方土邪巧
之说，蠹耗财用无纪，今天焚之，乃戒其侈而不经也。
愿思有以上应天变。”帝感悟，遂薄守卫者罪。

《宋史王琪传》：“琪知江宁，先是，府多火灾，或托以鬼神，
人不敢救。琪召令厢逻，具为作赏捕之法。未几，得奸
人，诛之，火患遂息。”

《王守规传》：明道时，守规为小黄门，禁中夜半火，守规
先觉，自寝殿至后苑，皆击去其销，乃奉仁宗及皇太
后至延福宫，回视所经处已成煨烬。翊日，执政候起
居，帝曰：“非王守规导朕至此，几不与卿等相见。”
《闻见近录》：仁宗庙禁中夜火，执政趋诣东华门，闭而
不纳，遍诣诸门皆然。王沂公语吕许公曰：“可斩关而
入。”许公曰：“不可。”自东而南而北，周旋叩关，至日高，方
启东华门。有旨百官皆步而入，殿宇多灰烬。上御昇
平楼，垂帘呼班喝拜如常仪，自沂公以下皆拜，许公
独挺然而立。上遣使问之，许公曰：“昨夕宫中灾，今日
未面天颜，臣不敢拜。”于是卷帘，上临轩陛，许公即再
拜。或问其然，曰：“禁中火，方扰攘，复斩关而入，不惟上
益惊，岂不防他变也。垂帘之下，未见天子，万一误拜，
其将奈何？”

《宋史章惇传》：“惇知制诰，直学士院，判军器监。三司火，
神宗御楼观之，惇部役兵奔救，过楼下，神宗问，知为
惇，明日命为三司使。”

《徐的传》：的摄江陵府事，城中多恶少年，欲为盗，辄夜
纵火，火一夜十数发。的籍其恶少年姓名，使相保任，
曰：“尔辈递相察，不然皆尔罪也。”火遂息。

《东轩笔录》：“熙宁七年，元绛为三司使，宋迪为判官。迪
一日遣使煮药，而遗火延烧计府，自午至申，焚伤殆
尽。方火炽，神宗御西角楼以观。是时章惇以知制诰
判军器监，遽部本监役兵往救火，经由角楼以过。上
顾问左右，以惇为对。翊日，迪夺官勒停，绛罢使，以章
惇代之。”

《泠斋夜话》：龚德庄罢官河朔，居京师新门。刘野夫上
元夕以书约德庄曰：“今夜欲与君语令阁，必尽室出
观灯，当清净身心相候。”德庄雅敬其为人，危坐三鼓
矣，家人辈未还，野夫亦竟不至。俄火自门而烧，德庄
窘，持诰牒犯烈焰而出，顷刻数百舍为瓦砾之场。明
日野夫来吊，且欣曰：“令阁不出是吾忧，幸出可贺也。”
德庄心异野夫，然不欲诘之也。

《清波杂志》：元祐间，宝文阁直学士、中大夫李文纯知
开封府，廨宇遗火，降左中散大夫。近岁临安府偶失
所，戒守臣自列，贬秩，免所居官。其亦用此故事耶。
《宋史·忠义传》：李政为河北将官，冀州驻札，金兵攻城
甚急，有登城者，政呼曰：“事急矣，有能跃火而过者，有
重赏。”于是有十数人皆以湿毡裹身持仗跃火而过，
大呼力战。金人惊骇，有失仗者，遂败走。政大喜，皆厚
赏之。

《何执中传》：“执中为太学博士，以母忧去，寓苏州。比邻
夜半火，执中方索居，遑遑不能去，拊柩号恸，誓与俱
焚。观者悲其孝而危其难。有顷火却，柩得存。”

《枫窗小牍》：“余始寓京师，于绍兴二年五月大火，仅挈
母妻出避湖上，此时被毁者一万三千馀家及家山
中。六年十二月，京师复火，更一万馀家，人皆以为中
兴之始，改元建炎致此。然周显德五年夏四月辛酉，
城南火作，延于内城，忠懿王避居都城驿，诘旦且焚
镇国仓，王泣祷而灭，计一万九千馀家。但临安扑救”
视汴都为疏。“东京每坊三百步有军巡铺，又于高处
有望火楼，上有人探望，下屯军百人，及水桶、洒帚、钩锯、斧、叉、梯、索之类，每遇生发扑救，须臾便灭。”

《异闻总录》：莆田叶元澣子昂，丞相之侄，赵州士婿也，
佥书惠州判官。乳媪尝出外门与儿戏，见一朱衣人
持杖量地，适至其侧，引手画之曰：“到此住。”遂去。媪讶
郡内尝日无此人，归告叶，叶呼吏卒寻访，无所见。明
日城中火延烧屋庐甚多，及佥判厅前而止。

《宋史汤璹传》：璹历官大理少卿，进直徽猷阁。生平奉
祠问居之日，多于扬历。其在礼曹，例掌三省奏记。临
安大火，宁宗遇灾，避正殿，中书三表请复，不许。璹属
辞务持大体，不为阿曲。言者摭其语涉讪上，而朝廷
实知无他故。起复制词有“清风峻节”之语。

《宋德之传》：德之迁编修枢密院，时兵衅有萌，会赤眚
见太阴犯权星，未浃日，内北门䲭尾灾，延及三省六
部。诏求言，德之奏：“《离》为火，为日，为甲胄。《坎》为水，为月，
为盗，为隐伏。故火失其性，赤气见，忧在甲兵；水失其
性，太阴失度，忧在隐伏。”因疏七事，皆当今至切之患。
乃曰：“人火小变不足虑，天象之变，臣窃危之。”

《陈自强传》：“自强为韩𠈁胄童子师，从官交荐其才，除
太学录，迁博士。数月转国子博士，又迁秘书郎。入馆
半载，擢右正言谏议大夫、御史中丞。入台未逾月，遂
登枢府。由选人至两地财四年，嘉泰三年，拜右丞相，
历封祁卫秦国公。韩𠈁胄颛朝权，苞苴盛行，自强尤
贪鄙，四方致书馈，必题其缄云：‘某物并献。凡书题无
‘并’’”字则不开。纵子弟亲戚关通货贿，仕进干请，必谐
价而后予。日押空名刺札送𠈁胄家，须用乃填，三省
不与也。都城火，自强所贮，一夕为煨烬，𠈁胄首遗之
万缗，执政及列郡闻之，莫不有助，不数月，得六十万
缗，遂倍所失之数。

《括异志》：“嘉兴府德化乡第一都钮七者，农田为业，常
恃顽抵赖主家租米。嘉泰辛酉岁，种早禾八十亩，悉
已成就，收割囤谷于柴穧之侧，遮隐无蹝，依然入官
诉伤，而柴与谷，半夜一火焚尽。壬戌岁秋，其弟钮十
二亦种早稻八十亩，藏谷于家，又且怨天尢地，忽日
午间，天宇昏暗，大风卷地，其家一火，灰烬无馀。
海盐”县倪生每用杂木碎锉炒磨为末，号曰“印香。”发
贩货卖，一夜，烧薰蚊虫药爆，少火入印香萝内，遂起
烟焰。事急用水浇之，旁有切香，亦见焚毁。又用水浇
之，磨上印香又然。倪见火势难遏，即欲出户逃命，奈
何遍室烟迷而不能出，须臾，人屋一火而尽。

《宋史徐鹿卿传》：“鹿卿辟福建安抚司干办公事，会都
城火，鹿卿应诏上封事，言积阴之极，其征为火，指言、
惑嬖、宠、溺宴私、用小人三事尢切，真德秀称其气平
论正，有忧爱之诚心。”

《括异志》：“淳祐甲申春，余馆于沈氏书塾，因寓宿焉。一
夕梦妇人著红衣至其家厅庑下轿，无侍女，手执黄
罗裙，直入其堂。旦与诸生言之，皆莫晓所谓。次夕方
篝灯披阅卷帙，忽有人报街外鼓声甚急，仓皇使人
视之，乃市楼失火，烟焰烛天，众力扑救，仅免延燎，止
拽倒小屋数间，方知妇人之怪也。”

张道人，福州福清人。生以樵采为给。一日，樵归于山，
道遇二道人对棋，弛担就观。棋者忽顾之而语曰：“子
颇忆与吾二人同学之勤否？我亦以子沈滞人间，未
能远引也。今子困踬，亦已至矣，复能从我竟学乎？”张
忽醒然悟解，通知宿命，且语之曰：“我安能从尔学神
仙也？我将学大乘法为浮图氏，不久吾帅至矣。”棋者
问：“子师为谁”，曰：“今敕住秀州崇德福严寺，真觉大师
志济是也。”即负樵还家。翌日，入城市，以相字为名，而
言人祸福，率皆如见。岁馀，黄八座裳自明守移镇至
郡，实携志济而来，张即投之祝发，郡人但以道人呼
之。每择佛宇敝壤者，辄入居之，不俟遣化，而施者云
集，至鼎新而迁他所，福人甚钦敬之。一夕，郡城火，自
郡将监司而下，环视无策。或有言：何不呼张道人也？
郡官曰：“张道人何知郁攸之事而须呼之也。”既而火
郡署，至取郡额投火，以从厌胜之说，其烈愈炽。不得
已使召之。应呼而至，即长揖郡官曰：“俱面火致敬”，同
音诵“心火灭，凡火灭”六字。张乃携瓶水，上履层檐，腾
踔如飞，亦大称诵六《字水》所过处，火不复延，须臾遂
止，今尚存。所传异事，不止此也。

《遂昌杂录》：故老言：贾相当国时，内后门火，飞报巳至
葛岭。贾曰：“火近太庙”，乃来报。言竟，后至者曰：“火已近
太庙。”贾乘两人小肩舆，四力士以槌剑护轿，里许，即
易轿人，倏忽至太庙。临安府以为具赏犒，数勇士陞
轿，离地五六尺，前树皂纛，列刽手，皆立具于呼吸间。
贾下令肃然，不过曰：“火到太庙斩殿帅。”令甫下，火沿
太庙《八风》，两殿前卒肩一卒飞上，斩八风，板落火即
止。验姓名转十官，就给金银赏与贾才局若些类，亦
可喜。傅景文云。

《癸辛杂识》：“壬午岁，忽有海鳅长十馀丈，阁于江浙潮
沙之上，恶少年皆以梯升其背，脔割而食之。未几大
火，人以为此鳅之示妖，其说无根。辛卯岁十二月二
十二三间，又有海鳅复大于前者，死于江浙亭之沙上，于是哄传将有火灾。然越二日于二十四日之夜，
火作于天井巷，回回大师家，行省开元宫尽在煨烬
中，凡毁数千家”，然则《溢传》有时可信也。

〈此欠考耳此即于五行志中云海鱼临市必主火灾行省即宋秘书省畜书并板甚多故时人云昔〉〈之木天今之火地也〉

四明延寿寺，在城大刹也。三十年前，僧良月溪者为
知客，一夕梦本寺所奉四明尊者告之曰：“三十年后，
当使瓦砾化为黄金，适符吉梦。”至明年正月初四日，
乃四明尊者忌辰作会。次日，戴觉民家火作，延燎寺
中，一椽不留，其应乃如此。先是一月前，有汪氏子名
信道者，梦其祖宗云：“火灾当起于汝家，吾力告免于
神，今已得一同姓名者代矣。”及火作，乃起于戴氏阍
人汪信之家，与信道仅有一字之异，所毁几万家，凡
壬午年火所不及者，皆不得免。其新旧界址，截然若
有神所司者，此尤可怪云。

《金史五行志》：“穆宗攻阿疏日，辰巳间忽暴雨昏曀，雷
电环阿疏所居。是夕有巨火如雷，坠阿疏城中，遂攻
下之。”

《宗雍传》：西京既降复叛，时粮饷垂尽，议欲罢攻。宗雍
曰：“西京，都会也，若委而去之，则降者离心，辽之馀党
与夏人得以窥伺矣。”乃立重赏以激士心。既而夜中
有火大如斗，坠于城中。宗雍曰：“此城破之象也。”及克
西京，赐宗雍黄金百两，衣十袭及奴婢等。

《元史李茂传》：“茂，大名人，徙家扬州。父兴寿，临卒语茂
曰：‘吾病且死，尔善事母’。茂泣受命，奉母孟氏益谨。母
尝病目失明，茂祷于泰安山，三年复明。又愿母寿，每
夕祝天，乞损己年，益母孟氏。竟年八十四而殁，居丧
哀恸，闻者伤之。大德九年，扬州再火，延烧千馀家，火
及茂卢，皆风返而灭。事闻，旌之。”

《余丙传》：“丙，建德遂安人，幼丧母，泣血成疾。父亡不忍
葬，结卢古山下殡其中，日闭户守视。有牧童遗火延
殡，卢丙与子慈亟扑不止，欲投身火中，与柩俱焚，俄
暴雨火灭。”

《王结传》：“结拜中书左丞，中官命僧尼于慈福殿作佛
事，已而殿灾，结言僧尼亵渎，当坐罪。”

《辍耕录》：“至正辛巳莫春之初，江浙行省平章政事只
理瓦台入城之任之日，衣红，儿童谣曰：‘火殃来矣’。”至
四月十九日，杭州灾，毁官民房屋公廨寺观一万五
千七百五十五间，烧死七十四人。明年壬午四月一
日，又灾，尤甚于先，自昔所未有也。数百年浩繁之地，
日就凋弊，实甚基于此。

《古杭杂录》：“项羽庙在临安，近郡三衢十八里，头樟戴
市，市人失火，延及斯庙。人有诗曰：‘嬴秦久矣酷斯民，
羽入关中又火秦。父老莫嗟遗庙毁，咸阳三月是何
人’？”

《明通纪》：“建文二年八月，承天斗成，诏改为皋门。先是，
承天门灾，诏营建之，至是告成。工部尚书郑赐请更
易门名，以应天变。方孝儒乃考周制，改承天门为皋
门，端门为应门，午门为端门，谨身殿为正心殿，帝从
之。”

《无锡县志》：“陈文刚世居州巷和丰坊，为里中学究，积
善不求人知。天顺四年某月，县西街郭忞家火。文刚
居其左，仅障一土墙，而火不入，飞越右邻，延烧三百
馀家，陈之檐霤栋宇，独无少损。”

《濯缨亭笔记》：“天顺庚辰春闱火起，监察御史焦显因
锁其门，不容出入，死者数十人。焦头烂额折肢伤体
者不可胜计。不久，孔林亦灾。衍圣公某被奏不法，得
重谴。”

《合肥县志》：成化乙巳岁除日，郡城火灾，连焚数百馀
家。有朱震者，家素孝义，火忽飞越，其居岿然独存，太
守朱镛甚慰藉之。乡士夫贺之者，有“孝行格天天监
德，当年飞火过邻家”之句。

《湖广通志》：“杨遇春，咸宁人。父早丧，事母尽孝。母卒，值
火灾，乃伏棺痛哭，欲与俱烬。众强扶之出，曰：‘母柩不
能全，春何以身为’！因投河，众又挽之，须臾宅毁无遗，
而母棺与题旌俱存。”

《明外史吴世忠传》：世忠，弘治三年进士，授兵科给事
中。阙里文庙灾，陈八事，请起谢铎、陈献章、张元桢、周
瑛，召还王恕、戴珊、何乔新、刘大夏。时不能尽用
《明昭代典则》，弘治十一年十月，清宁宫灾，有谓亭建
年月不利，犯坐杀向太岁，故有此灾。太皇太后怒云：
“今日李广，明日李广，兴工动土，致此灾祸。累朝所积，
一旦灰烬。”广惧，饮鸩死。

《列朝诗集》：韩邦靖字汝庆，陜西朝邑人，南京兵部尚
书邦奇字汝节之弟也。汝庆生三岁，能哦诗百馀首，
十四举乡试，二十一与汝节同举工德三年进士，为
工部都水司员外郎。乾清宫灾，诏求直言，汝庆上言：
“朝政不修，盘游无度，狎近群憸，闭塞谏诤，百度乖违，
闾阎流散，危乱之形已成，社稷之忧方大。”上震怒，系
锦衣狱，夺官为民。

《明外史乔宇传》：“武宗嗣位，拜南京礼都尚书。乾清宫灾，率同列言视朝不勤，经筵久彻，国本未建，义子猥
多，番僧处禁寺，优伶侍起居，立皇店，留边兵，习战𩰚，
土木繁兴，织造不息。凡十事。帝不省。”

《王缜传》：缜巡抚苏松，乾清宫灾，疏请养宗室子，宫中
定根本。去南京新增内官，召还建言被黜诸臣，不报。
《王思传》：“正德九年春，乾清宫灾，思应诏上疏曰：天下
之治赖纪纲，纪纲之立，系君身而已。私恩不偏于近
习，政柄不移于左右，则纪纲立而宰辅得行其志，六
卿得专其职。今者不然，内阁执奏方坚，而或挠于传”
奉；六卿拟议已定，而或阻于内批，此纪纲所由废也。
惟陛下抑私恩，端政本，用舍不以议移，刑赏不以私
拒，则体统正而朝廷尊矣。《祖宗故事》，正朝之外，日奏
事左顺门，又不时召对便殿。今每月御朝，不过三五
日，每朝进奏不逾一二事，其养德之功，求治之实，宰
辅不得而知也。闻见之非，嗜好之过，“宰辅不得而知
也。天下之大，四海之远，生民愁苦之状，盗贼纵横之
由，岂能一一上达。伏愿陛下悉遵旧典，凡遇宴闲，少
赐召问，勿以遇灾而惧，灾过而弛，然后可以享天心，
保天命。”

《湖广通志》：“王畴，崇阳人。为南大理评事。武宗时，内殿
灾，以四事规谏，词出忠悃，几逆天威。”

《大政纪》：“正德六年二月，工部尚书李璲疏弭灾弊政，
不报。璲因乾清宫灾，言非常之灾，必有非常之变。今
土木丛兴，如修建镇国府及新寺豹房、凝翠大素诸
役，皆不经而徒劳民伤财，宜小贬损，以答天戒。”
《湖广通志》：张璧早擢春闱，辛未成进士，选庶吉士，授
编修。乾清宫灾，上修德、勤政、讲学三事。

郝经，江陵人。嘉靖壬辰春，沙市火灾，日数起，经月方
息。一日薄暮火发，经自外来，见已及舍，急奔入救母。
母年八十，惊悸不及出，遂同死于火。

《明外史杨言传》言：“嘉靖四年，擢礼科给事中，阅数日，
即上言：‘迩者，仁寿宫灾，谕群臣修省。臣以为责在公
卿而不在陛下。罪在谏官而不在圣躬。朝廷设六科，
所以举正欺蔽也。今吏科失职，致陛下贤否混淆，进
退失当。大臣蒋冕、林俊辈去矣，小臣王相、张汉卿辈
皆得祸矣。而张璁、桂萼，始由捷径以窃清秩，终怙威
势，以贼善良。户科失职，致陛下俭德不闻而张仑辈
请索无厌。崔和辈敢乱旧章。礼科失职，致陛下享祀
未格于神而庙社无帡幪之庇。兵科失职，致陛下纪
纲废弛而锦衣多冒滥之官，山海攘抽分之利。匠役
增收而不禁，奏带逾额而不裁。刑科失职，致陛下刑
罚不中。元恶如蓝华辈，得宽籍没之法；诤臣如郭楠
辈，反施杻械之刑；工科失职，致陛下兴作不常。局官
陆宣辈，支俸逾于常制；内监陈林辈，抽解及于芜湖。
凡此皆时弊之急且大，而足以拂天意者。愿陛下勤
修庶政，而罢臣等，以警有位，庶可格天心，弭灾变’。”帝
以《浮谤》责之。

《杨爵传》：爵擢御史，帝好祥瑞，爵疏诋符瑞，且词过切
直。帝震怒，立下诏狱。逾年，工部员外郎刘魁。再逾年，
给事中周怡，皆以言事同系历五年不释。至二十六
年十一月，大高元殿灾，帝祷于露台，火光中若有呼
“三人忠臣”者，遂传诏急释之。

《祐山杂说》：“嘉靖癸丑，嘉兴宣公桥失火，延烧甚众。士
人黄湛泉偶至郡舟泊桥下，望见火中一物如猫，火
愈炽，其物愈大，少顷即成一大红人。湛泉归数日，家
亦失火，盖先兆云。”

《明外史朱能传》：“能五世孙希忠嗣。世宗南巡，掌行在
左府事。至卫辉，行宫夜火，侍卫仓卒，不知驾所在。希
忠与都督陆炳翼帝出。由是被恩遇，入直西苑。”
《邹守益传》：“守益改南京祭酒。九庙灾，守益陈上下交
修之道，言殷中宗、高宗反妖为祥，享国长久。帝大怒，
落职。”

《泰宁县志》：梁月湖与邻之叶生友善。万历甲申年，叶
之学塾在丹霞岩，月湖访之，叶云：“有行脚僧在此坐
定三年，类善知识。吾二人试以未来事往叩之。”僧摇
手以谢，强之再三，遂示以偈曰：“犬衔红嘴入金乡，二
七由来不自强。李𪟝燎须因混事，天章阁下五云殃。”
二人莫测其旨。次早又往叩，已于鸡鸣时行矣。曾嘱
住持曰：“吾去后，昨二人必复至，烦寄语云，梁君阴骘
差胜耳。”追蹑不及。迄丙戌八月十四日晚，大街火，二
人同诣学宫文昌阁望火势，登阁者众。不意木桥被
恶少抽去，二人昧从桥出，蹈空而坠，叶毙焉。月湖则
折其足。因忆偈所云：犬者，戌也；红嘴者，丙也；金乡者，
八月也；二七者，十四日也；燎须者，火也，混事者，看火
也，天章阁即文昌阁也。始悟前偈之验如此。昔忠定
公《丹霞院记》亦谓宗本禅师道未来事多验信名山
中每有神僧迹耶。
《赣州府志》：万历十九年辛卯，督抚王敬民采形家言，
谓贡水东山形如火焰，郡城多灾坐此。遂檄有司遍
山栽插松树数万株，建万松亭于上，表以碑，仍募夫

卢州判。三载，召判顺天。时乾清宫灾，历代珍宝几尽，
上按籍召商买补。申抗论明王不贵异物，今珠宝价
凡一千一百四十万有奇，取之太仓则不足，取之加
派则厉民。惟宜加意修弭，以回天变，不当伐山穷海，
搜求瑰异。”疏入，“落三级，外补无为州判。”

《陕西通志》：“刘络字绣卿，万历辛亥，隆坊火，延烧数十
百家，众汹惧，祝天曰：‘城中人千家，顾无一阴德人，火
当自其地止。移时火止，火止处，则络筑舍也’。”

《湖广通志》：“唐治，黄冈人。以掾授冠带，循循退让若儒
者。父卒未葬，邻家火，举室奔避，治抱柩不去。于时左
右数百家俱毁，治室岿然独存，以薰炙死，伏柩上面
色如生。万历间，诏建坊旌之。”

《陕西通志》：“杨光训选山东道御史，时三殿灾，上书极
陈时政阙失，言多批逆。寻改巡漕。长陵明楼灾，再上
修省实政，言更剀切。考绩迁顺天府丞。”

《湖广通志》：“李轸，天启丁卯乡举，任户部主事，督海运。
会新太仓火，兵卫驰救，焰炽莫敢逼。轸至，出袖中书
册，传语市民，‘有以一器水来者，领一字有能向迩扑
灭’数字，次日重赏。于是水器凑集而焰息，人服其敏。”
《春明梦馀录》：“崇祯十六年癸未六月二十三日立秋，
是夜大雷雨，奉先殿内满殿皆火，自殿东而上，击坏”
兽吻。次早，上御中极殿，召辅臣面谕：“昨夜雷击奉先
殿东兽吻，深怀警戒，业视行恭慰体，卿等可传”礼部
议上祭告修省事宜，辅臣公疏请遇灾策免，上慰留，
仍亲书谕旨颁示中外。

《国语》：王孙圉曰：“珠足以御火灾，则宝之。”〈注〉珠水精，故
以御火灾。

《汉书魏勃传》：“魏勃曰：‘失火之家，岂暇先言而后救火’？”
焦氏《易林屯》之晋：“乌鹊嘻嘻，天火将起。燔我室屋，灾
及后妃。”

张衡《西京赋》：“柏梁既灾，建章是营。”

《鸡肋编》：沈存中《笔谈》载雷火镕宝剑而鞘不断，与王
冰注《素问》谓龙火得水而炽，投火而灭，皆非世情可
料。余守南雄州，绍兴丙辰八月二十四日视事。是日
大雷破树者数处，而福惠寺普贤像亦裂，其所乘狮
子，凡金所饰与像面悉皆销释，而其馀采色如故。与
沈所书盖相符也。

珍珠船，屋栋之间为井形，而加水藻之饰，所以厌火
灾也。故《灵光殿赋》“圆渊方井，反植荷渠”也。

《黄宪外史》：洛阳元真宫灾，天皇与太乙真人方祠浮
图老子，火围宫苑，烟焰蔽空，宫女悲泣，相枕而焚，天
皇几不得脱。太乙真人犹以符咒祝之，火迫，亦奔而
出，见百官拥列于铜驼陌，惶惧掩面。京师为之语曰：
“元宫火，不得出，太乙真人焦头烂额。”又讹言董氏以
兵权劫天皇。天皇忧懑，问于相国王允，允对曰：“臣闻
老子善用兵，虽有匪臣，老子必为陛下却之。陛下益
宜躬修元默，勿以为忧。”又问曰：“朕之敬神，可谓露心
矣，何以致灾？”允对曰：“宫闱之火，实陛下辉光之德所
致，况圣泽以火德王，此中兴之象也。”天皇大悦。王允
少有雅望，善属文，时辈皆以允有国士之风。及为相，
举动猥陋，唯与时浮沈。外饰体貌，而内懹奸妒，又交
通宦官，以固宠禄，百官有司，进士皆倚其门有称允
为父，令妻妾问寝，馈养一如家人礼。以此树党，凡考
绩所去者，皆夤缘而进，天下士大夫始坏廉耻而鼓
舞于声利矣。故一时宠渥者，若太乙真人，次及董氏，
其次及相国王允。权势党类，分为三穴，播闻蛮夷。是
以豪杰益解体而议汉室。“匈奴累岁纷扰边境，以诛
一邪二佞为名，东南虚匮，海内罢敝，虽桓帝荒于游
畋，国步多艰，未有极于此者也。”是岁，太子骤疾，中外
颇疑。天皇乃杀阉宦七人以塞其咎。

《异苑》：有鹦鹉，飞集他山，山中禽兽辄相贵重，鹦鹉自
念虽乐，不可久也，便去。后数月，山中大火，鹦鹉遥见，
便入水濡羽，飞而洒之。天神言：“汝虽有志意，何足云
也。”对曰：“虽知不能救，然尝侨居是山，禽兽行善，皆为
兄弟，不忍见耳。”天神嘉感，即为灭火。